title: 2013/4/Euratom: Decizia Consiliului din 11 decembrie 2012 de aprobare a încheierii de către Comisia Europeană a Acordului de cooperare științifică și tehnologică între Comunitatea Europeană a Energiei Atomice, pe de o parte, și Confederația Elvețiană, pe de altă parte, prin care Confederația Elvețiană se asociază la Programul-cadru al Comunității Europene a Energiei Atomice pentru activități de cercetare și de formare în domeniul nuclear (2012-2013)

text:
               9.1.2013

               RO

               Jurnalul Oficial al Uniunii Europene

               L 4/1

      DECIZIA CONSILIULUI

   din 11 decembrie 2012
   de aprobare a încheierii de către Comisia Europeană a Acordului de cooperare științifică și tehnologică între Comunitatea Europeană a Energiei Atomice, pe de o parte, și Confederația Elvețiană, pe de altă parte, prin care Confederația Elvețiană se asociază la Programul-cadru al Comunității Europene a Energiei Atomice pentru activități de cercetare și de formare în domeniul nuclear (2012-2013)
   (2013/4/Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere propunerea Comisiei Europene,
   întrucât:

               (1)

               În conformitate cu directivele Consiliului, Comisia Europeană a negociat un acord de cooperare științifică și tehnologică între Comunitatea Europeană a Energiei Atomice, pe de o parte, și Confederația Elvețiană, pe de altă parte, prin care Confederația Elvețiană se asociază la Programul-cadru al Comunității Europene a Energiei Atomice pentru activități de cercetare și de formare în domeniul nuclear (2012-2013) („acordul”).

               (2)

               Ar trebui să se aprobe încheierea acordului de către Comisia Europeană,

         ADOPTĂ PREZENTA DECIZIE:
   Articol unic
   Se aprobă încheierea de către Comisia Europeană a Acordului de cooperare științifică și tehnologică între Comunitatea Europeană a Energiei Atomice, pe de o parte, și Confederația Elvețiană, pe de altă parte, prin care Confederația Elvețiană se asociază la Programul-cadru al Comunității Europene a Energiei Atomice pentru activități de cercetare și de formare în domeniul nuclear (2012-2013).
   Se aprobă Declarația Comisiei Europene, prezentată de reprezentantul Comisiei Europene în numele Comunității Europene a Energiei Atomice la data încheierii acordului, prevăzută în anexa la prezenta decizie.
   Textul acordului este atașat prezentei decizii.

      Adoptată la Bruxelles, 11 decembrie 2012.

            Pentru Consiliu

            Președintele

         A. D. MAVROYIANNIS

      ANEXĂ

         Declarația Comisiei Europene în numele Comunității Europene a Energiei Atomice
         Reprezentanții Confederației Elvețiene au solicitat Comisiei Europene să confirme faptul că valoarea totală a contribuțiilor așteptate din partea Confederației Elvețiene pentru anul 2012 în legătură cu toate activitățile de cercetare ale Euratom nu va depăși 55 milioane CHF.
         Comisia Europeană confirmă că, pe baza datelor statistice relevante și având în vedere factorii de proporționalitate care reglementează calculul contribuțiilor așteptate din partea Confederației Elvețiene pentru anul 2012 în legătură cu toate activitățile de cercetare ale Euratom, inclusiv cu cele desfășurate înainte de încheierea prezentului acord, valoarea totală care va trebui plătită de către Confederația Elvețiană pentru anul 2012 nu va depăși 55 milioane CHF.

         ACORD

      de cooperare științifică și tehnologică între Comunitatea Europeană a Energiei Atomice, pe de o parte, și Confederația Elvețiană, pe de altă parte, prin care Confederația Elvețiană se asociază la Programul-cadru al Comunității Europene a Energiei Atomice pentru activități de cercetare și de formare în domeniul nuclear (2012-2013)
      COMUNITATEA EUROPEANĂ A ENERGIEI ATOMICE,
      (denumită în continuare „Euratom”),
      reprezentată de Comisia Europeană (denumită în continuare „Comisia”),
      pe de o parte,
      și
      CONFEDERAȚIA ELVEȚIANĂ,
      (denumită în continuare „Elveția”), reprezentată de Consiliul Federal Elvețian,
      pe de altă parte,
      denumite în continuare „părțile”,
      CONSIDERÂND că o relație strânsă între Elveția și Euratom este în avantajul ambelor părți;
      LUÂND ÎN CONSIDERARE importanța acordată de părți cercetării științifice și tehnologice și interesul lor reciproc de a coopera în acest domeniu pentru a utiliza mai bine resursele și a evita duplicarea inutilă a eforturilor;
      ÎNTRUCÂT părțile implementează în prezent programe de cercetare în domenii de interes comun;
      ÎNTRUCÂT părțile sunt interesate să coopereze în cadrul acestor programe în avantaj reciproc;
      LUÂND ÎN CONSIDERARE interesul părților de a încuraja accesul reciproc al entităților lor de cercetare la activități de cercetare, de dezvoltare tehnologică și de formare;
      ÎNTRUCÂT Comunitatea Europeană a Energiei Atomice și Elveția au încheiat în 1978 un Acord de cooperare în domeniul fuziunii termonucleare controlate și al fizicii plasmei (denumit în continuare „Acordul privind fuziunea”);
      ÎNTRUCÂT părțile au încheiat, la 8 ianuarie 1986, un Acord-cadru de cooperare științifică și tehnică (denumit în continuare „Acordul-cadru”) care a intrat în vigoare la 17 iulie 1987;
      ÎNTRUCÂT articolul 6 din acordul-cadru prevede desfășurarea cooperării respective prin intermediul unor acorduri adecvate;
      ÎNTRUCÂT Uniunea Europeană și Elveția au semnat la 25 iunie 2007 un Acord de cooperare științifică și tehnologică intrat în vigoare la 28 februarie 2008 și aplicat retroactiv, de la 1 ianuarie 2007;
      ÎNTRUCÂT articolul 9 alineatul (2) din acordul sus-menționat prevede reînnoirea sau renegocierea acordului în vederea participării la noi programe-cadru multianuale de cercetare și dezvoltare tehnologică, în condiții stabilite de comun acord;
      ÎNTRUCÂT Programul-cadru al Comunității Europene a Energiei Atomice (Euratom) pentru activități de cercetare și de formare în domeniul nuclear (2012-2013), denumit în continuare „Programul-cadru al Euratom 2012-2013”, care contribuie și la crearea Spațiului European de Cercetare a fost adoptat prin Decizia 2012/93/Euratom a Consiliului (1), Regulamentul (Euratom) nr. 139/2012 (2) și Deciziile 2012/94/Euratom (3) și 2012/95/Euratom (4) ale Consiliului;
      ÎNTRUCÂT, fără a aduce atingere dispozițiilor Tratatului de instituire a Comunității Europene a Energiei Atomice, prezentul acord și toate activitățile întreprinse în cadrul său nu vor afecta capacitatea statelor membre de a desfășura activități bilaterale cu Elveția în domeniul științei, al tehnologiei, al cercetării și al dezvoltării și de a încheia, dacă este cazul, acorduri în acest scop;
      ÎNTRUCÂT Euratom a încheiat Acordul de instituire a Organizației Internaționale ITER pentru Energia de Fuziune în scopul implementării comune a proiectului ITER. În conformitate cu articolul 21 al acordului sus-menționat și cu acordurile sub forma unui schimb de scrisori dintre Comunitatea Europeană a Energiei Atomice și Confederația Elvețiană privind aplicarea pe teritoriul Elveției a Acordului ITER, a Acordului privind privilegiile și imunitățile ITER și a Acordului privind programul extins și privind statutul Elveției de membru al Întreprinderii comune europene pentru ITER și pentru dezvoltarea energiei de fuziune din 22 noiembrie 2007, acordul se aplică Elveției care participă la Programul privind fuziunea al Euratom ca stat terț pe deplin asociat;
      ÎNTRUCÂT Euratom este membru al Întreprinderii comune europene pentru ITER și pentru dezvoltarea energiei de fuziune instituită prin Decizia Consiliului din 27 martie 2007. În conformitate cu articolul 2 din această decizie și cu acordurile sub forma unui schimb de scrisori dintre Comunitatea Europeană a Energiei Atomice și Confederația Elvețiană privind aplicarea pe teritoriul Elveției a Acordului ITER, a Acordului privind privilegiile și imunitățile ITER și a Acordului privind programul extins și privind statutul Elveției de membru al Întreprinderii comune europene pentru ITER și pentru dezvoltarea energiei de fuziune din 22 noiembrie 2007, Elveția a devenit membru al Întreprinderii comune ca stat terț care și-a asociat programul de cercetare la Programul privind fuziunea al Euratom;
      ÎNTRUCÂT Euratom a încheiat Acordul dintre Comunitatea Europeană a Energiei Atomice și Guvernul Japoniei pentru implementarea în comun a activităților din programul extins în domeniul cercetării privind energia de fuziune. În conformitate cu articolul 26, acordul se aplică Elveției care participă la Programul privind fuziunea al Euratom ca stat terț pe deplin asociat,
      CONVIN DUPĂ CUM URMEAZĂ:
      Articolul 1
      Obiect
      (1)   Participarea Elveției la implementarea Programului-cadru al Euratom 2012-2013 este definită de prezentul acord, fără a aduce atingere termenilor Acordului privind fuziunea.
      Entitățile juridice stabilite în Elveția pot participa la toate programele specifice din Programul-cadru al Euratom 2012-2013.
      (2)   Entitățile juridice elvețiene pot participa la activitățile Centrului Comun de Cercetare al Uniunii Europene, în măsura în care această participare nu este prevăzută la alineatul (1).
      (3)   Entitățile juridice stabilite în Uniunea Europeană, inclusiv Centrul Comun de Cercetare, pot participa la programe și/sau la proiecte de cercetare din Elveția pe teme echivalente cu cele ale programelor din Programul-cadru al Euratom 2012-2013.
      (4)   În sensul prezentului acord, prin „entitate juridică” se înțelege orice persoană fizică sau juridică constituită în conformitate cu legislația națională aplicabilă în locul său de stabilire sau în conformitate cu legislația Uniunii Europene, care are personalitate juridică și capacitatea de a fi titulară, în nume propriu, de drepturi și obligații de orice natură. În această definiție sunt cuprinse, printre altele, universitățile, organismele de cercetare, întreprinderile industriale, inclusiv întreprinderile mici și mijlocii, și persoanele fizice.
      Articolul 2
      Forme și mijloace de cooperare
      Cooperarea se desfășoară sub următoarele forme:

                  1.

                  Participarea entităților juridice stabilite în Elveția la toate programele specifice adoptate în temeiul Programului-cadru al Euratom 2012-2013, în conformitate cu termenii și condițiile stabilite în normele de participare a întreprinderilor, a centrelor de cercetare și a universităților la activitățile de cercetare și de formare ale Comunității Europene a Energiei Atomice.

                  2.

                  Contribuția financiară a Elveției la bugetul programelor adoptate pentru implementarea Programului-cadru al Euratom 2012-2013, definită în anexa B.

                  3.

                  Participarea entităților juridice stabilite în Uniunea Europeană la programele și/sau la proiectele de cercetare elvețiene alese de Consiliul Federal, pe teme echivalente cu cele ale Programului-cadru al Euratom 2012-2013, în conformitate cu termenii și condițiile stabilite de reglementările elvețiene relevante și cu acordul partenerilor din proiectul specific și al autorității de gestionare a programului elvețian respectiv. Cu excepția cazului în care reglementările elvețiene relevante prevăd altfel, entitățile juridice stabilite în Uniunea Europeană care participă la programele și/sau la proiectele de cercetare elvețiene își suportă propriile cheltuieli, inclusiv partea care le revine din costurile generale de gestionare și administrative ale proiectului.

                  4.

                  Pe lângă transmiterea cu punctualitate a informațiilor și a documentației privind implementarea Programului-cadru al Euratom 2012-2013 și a programelor și/sau proiectelor elvețiene, cooperarea dintre părți poate include și:

                              (a)

                              schimburi periodice de opinii cu privire la orientările și prioritățile politicii de cercetare și la planurile de cercetare ale Elveției și ale Euratom;

                              (b)

                              schimburi de opinii cu privire la perspectivele și dezvoltarea cooperării;

                              (c)

                              schimburi prompte de informații cu privire la implementarea programelor și a proiectelor de cercetare din Elveția și Euratom și cu privire la rezultatele activităților întreprinse în cadrul prezentului acord;

                              (d)

                              reuniuni comune;

                              (e)

                              vizite și schimburi de cercetători, ingineri și tehnicieni;

                              (f)

                              contacte periodice, incluzând urmărirea rezultatelor obținute, între șefii de program sau de proiect din Elveția și Euratom;

                              (g)

                              participarea experților la seminare, simpozioane și ateliere.

            Articolul 3
      Adaptare
      Cooperarea poate fi adaptată și extinsă în orice moment prin acordul reciproc al părților.
      Articolul 4
      Drepturi și obligații privind proprietatea intelectuală
      (1)   Sub rezerva anexei A și a legislației aplicabile, entitățile juridice stabilite în Elveția care participă la Programul-cadru al Euratom 2012-2013 au, în ceea ce privește deținerea, exploatarea și diseminarea informațiilor și a proprietății intelectuale care rezultă din această participare, aceleași drepturi și obligații ca și entitățile juridice stabilite în Uniunea Europeană.
      (2)   Sub rezerva anexei A și a legislației aplicabile, entitățile juridice stabilite în Uniunea Europeană care participă la programele și/sau proiectele de cercetare elvețiene, astfel cum prevede articolul 2 alineatul (3), au, în ceea ce privește deținerea, exploatarea și diseminarea informațiilor și a proprietății intelectuale care rezultă din această participare, aceleași drepturi și obligații ca și entitățile juridice stabilite în Elveția care participă la programele și/sau proiectele respective.
      Articolul 5
      Dispoziții financiare
      Normele care reglementează contribuția financiară a Elveției sunt stabilite în anexa B.
      Articolul 6
      Comitetul de cercetare Elveția/Comunități
      (1)   Comitetul de cercetare Elveția/Comunități, instituit prin Acordul-cadru, revizuiește și evaluează prezentul acord și asigură punerea în aplicare corespunzătoare a acestuia. Orice aspecte care decurg din punerea în aplicare sau interpretarea prezentului acord sunt supuse atenției Comitetului.
      (2)   Comitetul poate decide modificarea trimiterilor la actele Uniunii Europene/Euratom indicate în anexa C.
      Articolul 7
      Participare
      (1)   Fără a aduce atingere dispozițiilor articolului 4, entitățile juridice stabilite în Elveția care participă la Programul-cadru al Euratom 2012-2013 au aceleași drepturi și obligații contractuale ca și entitățile stabilite în Uniunea Europeană.
      (2)   Termenii și condițiile aplicabile entităților juridice stabilite în Elveția pentru depunerea și evaluarea propunerilor, precum și pentru atribuirea și încheierea acordurilor și/sau a contractelor de grant în temeiul Programului-cadru al Euratom 2012-2013 sunt aceleași cu cele aplicabile acordurilor și/sau contractelor de grant încheiate în temeiul acelorași programe cu entități juridice stabilite în Uniunea Europeană.
      (3)   Elveția are dreptul, în calitate de stat asociat, să propună evaluatori pentru Programul-cadru al Euratom 2012-2013, în conformitate cu Regulamentul (Euratom) nr. 139/2012 al Consiliului de stabilire a normelor de participare a întreprinderilor, a centrelor de cercetare și a universităților la acțiunile indirecte în temeiul Programului-cadru al Comunității Europene a Energiei Atomice și de diseminare a rezultatelor cercetării (2012-2013).
      (4)   Fără a aduce atingere dispozițiilor articolului 1 alineatul (3), ale articolului 2 alineatul (3) și ale articolului 4 alineatul (2) sau regulamentelor și normelor de procedură existente, entitățile juridice stabilite în Uniunea Europeană pot participa, în termeni și condiții echivalente cu cele aplicabile partenerilor elvețieni, la programele și/sau proiectele din programele de cercetare elvețiene menționate la articolul 2 alineatul (3). Autoritățile elvețiene pot condiționa participarea la un proiect a uneia sau a mai multor entități juridice stabilite în Uniunea Europeană de participarea la același proiect a cel puțin unei entități elvețiene.
      Articolul 8
      Mobilitate
      Fiecare parte se angajează, în conformitate cu reglementările și acordurile în vigoare, să garanteze intrarea și sejurul unui număr limitat de cercetători care participă, în Elveția și în Uniunea Europeană, la activitățile prevăzute de prezentul acord, în măsura în care acest lucru este indispensabil pentru buna desfășurare a activității în cauză.
      Articolul 9
      Revizuire și colaborare viitoare
      (1)   În cazul în care Euratom revizuiește sau extinde programele sale de cercetare, prezentul acord poate fi revizuit sau extins în condiții stabilite de comun acord. Părțile fac schimb de informații și de opinii cu privire la orice revizuire sau extindere, precum și cu privire la orice aspecte care afectează direct sau indirect cooperarea Elveției în domeniile acoperite de Programul-cadru al Euratom 2012-2013. Conținutul exact al programelor revizuite sau extinse este notificat Elveției în termen de două săptămâni de la adoptarea acestora de către Euratom. În cazul revizuirii sau al extinderii programului de cercetare, Elveția poate denunța prezentul acord cu un preaviz de șase luni. Părțile își notifică orice intenție de a denunța sau de a extinde prezentul acord, în termen de trei luni de la adoptarea deciziei Euratom.
      (2)   În cazul în care Euratom adoptă un nou program multianual de cercetare și formare, prezentul acord poate fi reînnoit sau renegociat în condiții stabilite de comun acord de către părți. Părțile fac schimb de informații și de opinii cu privire la pregătirea programelor respective sau a altor activități de cercetare curente sau viitoare, în cadrul Comitetului de cercetare Elveția/Comunități menționat la articolul 6.
      Articolul 10
      Relația cu alte acorduri internaționale
      (1)   Dispozițiile prezentului acord se aplică fără a aduce atingere avantajelor prevăzute de alte acorduri internaționale la care participă una dintre părți și care sunt rezervate numai entităților juridice stabilite pe teritoriul părții respective.
      (2)   O entitate juridică stabilită într-un stat asociat la Programul-cadru al Euratom 2012-2013 (stat asociat) are aceleași drepturi și obligații în temeiul prezentului acord ca și entitățile juridice stabilite într-un stat membru, dacă statul asociat în care entitatea este stabilită a acceptat să acorde entităților juridice din Elveția aceleași drepturi și obligații.
      Articolul 11
      Aplicare teritorială
      Prezentul acord se aplică, pe de o parte, în teritoriile în care se aplică Tratatul de instituire a Comunității Europene a Energiei Atomice și în condițiile stabilite de acest tratat și, pe de altă parte, pe teritoriul Elveției.
      Articolul 12
      Anexe
      Anexele A, B și C fac parte integrantă din prezentul acord.
      Articolul 13
      Intrare în vigoare și aplicare
      (1)   Prezentul acord se ratifică sau se încheie de către părți în conformitate cu normele lor respective. Acordul intră în vigoare la data ultimei notificări de îndeplinire a procedurilor interne necesare în acest scop.
      (2)   Prezentul acord se aplică de la data de începere a Programului-cadru al Euratom 2012-2013 până la 31 decembrie 2013. Fără a aduce atingere alineatului (5) de mai jos, în cursul perioadei 1 ianuarie 2013-30 iunie 2013, oricare dintre părți poate denunța prezentul acord prin transmiterea unei notificări scrise. În acest caz, acordul încetează să se mai aplice de la 31 decembrie 2012.
      (3)   Dacă, în conformitate cu alineatul (2), prezentul acord încetează să se mai aplice de la 31 decembrie 2012, Euratom își va onora angajamentele asumate față de beneficiarii elvețieni până la data la care una dintre părți a primit de la cealaltă parte o notificare în temeiul alineatului (2). Dacă denunță prezentul acord în conformitate cu alineatul (2), Elveția plătește către Euratom o compensație corespunzătoare valorii angajamentelor asumate în 2013 de Euratom față de beneficiarii elvețieni până la data la care Euratom a primit notificarea din partea Elveției. Această compensație se plătește în termen de maximum 45 de zile de la primirea solicitării din partea Comisiei. Punctul II.2 din anexa B se aplică în consecință. Părțile soluționează de comun acord orice alte consecințe.
      (4)   Prezentul acord poate fi modificat numai în scris și cu consimțământul ambelor părți. Procedura de intrare în vigoare a modificărilor este aceeași cu procedura care se aplică pentru intrarea în vigoare a prezentului acord.
      (5)   Oricare dintre părți poate denunța prezentul acord în orice moment, în scris, cu un preaviz de șase luni.
      (6)   Proiectele și activitățile în curs în momentul denunțării și/sau al expirării prezentului acord vor fi continuate până la finalizare în condițiile stabilite de acord. Părțile soluționează de comun acord orice alte consecințe ale denunțării.

         Prezentul acord se întocmește în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare text fiind în egală măsură autentic.

         (1)  JO L 47, 18.2.2012, p. 25.

         (2)  JO L 47, 18.2.2012, p. 1.

         (3)  JO L 47, 18.2.2012, p. 33.

         (4)  JO L 47, 18.2.2012, p. 40.

         ANEXA A

            PRINCIPII DE ALOCARE A DREPTURILOR DE PROPRIETATE INTELECTUALĂ

         I.   Domeniu de aplicare

         În sensul prezentului acord, „proprietatea intelectuală” are înțelesul prevăzut la articolul 2 din Convenția de instituire a Organizației Mondiale a Proprietății Intelectuale, semnată la Stockholm la 14 iulie 1967.
         În sensul prezentului acord, prin „cunoștințe” se înțeleg rezultatele, inclusiv informațiile, indiferent dacă acestea pot fi protejate sau nu, precum și drepturile de autor sau drepturile aferente acestor informații, obținute în urma solicitării sau a eliberării de brevete, desene, brevete de soiuri de plante, certificate de protecție suplimentare sau alte forme de protecție similare.
         II.   Drepturile de proprietate intelectuală ale entităților juridice ale părților

                     1.

                     Fiecare parte se asigură că drepturile de proprietate intelectuală ale entităților juridice ale celeilalte părți care participă la activitățile desfășurate în cadrul prezentului acord, precum și drepturile și obligațiile care decurg din această participare, sunt tratate într-un mod care este compatibil cu convențiile internaționale relevante aplicabile părților, în special cu Acordul TRIPS (Acordul privind aspectele comerciale ale drepturilor de proprietate intelectuală administrat de Organizația Mondială a Comerțului), Convenția de la Berna (Actul de la Paris din 1971) și Convenția de la Paris (Actul de la Stockholm din 1967).

                     2.

                     Entitățile juridice stabilite în Elveția, care participă la acțiuni indirecte din Programul-cadru al Euratom 2012-2013, au drepturi și obligații în materie de proprietate intelectuală conform condițiilor stabilite de Regulamentul (Euratom) nr. 139/2012 al Consiliului din 19 decembrie 2011 (1) și de acordul și/sau contractul de grant încheiat cu Euratom, în conformitate cu punctul 1.

                     3.

                     Entitățile juridice stabilite într-un stat membru al Uniunii Europene, care participă la programele și/sau proiectele de cercetare elvețiene, au aceleași drepturi și obligații în materie de proprietate intelectuală ca și entitățile juridice stabilite în Elveția care participă la aceste programe sau proiecte de cercetare, în conformitate cu punctul 1.

               III.   Drepturi de proprietate intelectuală ale părților

                     1.

                     Cu excepția cazului în care părțile convin altfel, următoarele reguli se aplică în ceea ce privește cunoștințele create de părți în cursul activităților desfășurate în conformitate cu articolul 2 alineatul (4) din prezentul acord:

                                 (a)

                                 partea care creează cunoștințele este proprietara acestora. Dacă nu poate fi determinată contribuția fiecăreia la lucrări, părțile dețin în comun proprietatea asupra cunoștințelor;

                                 (b)

                                 partea care deține proprietatea asupra cunoștințelor acordă celeilalte părți drepturi de acces la acestea, în vederea desfășurării activităților menționate la articolul 2 alineatul (4) din prezentul acord. Nu se percepe nicio taxă pentru acordarea drepturilor de acces la cunoștințe.

                     2.

                     Cu excepția cazului în care părțile convin altfel, următoarele reguli se aplică operelor științifice ale părților:

                                 (a)

                                 dacă o parte publică date, informații și rezultate tehnice sau științifice decurgând din activitățile desfășurate în cadrul prezentului acord în reviste, articole, rapoarte și cărți, inclusiv documente audiovizuale și programe informatice, celeilalte părți i se acordă o licență mondială neexclusivă, irevocabilă și liberă de orice taxe pentru traducerea, adaptarea, transmiterea și difuzarea publică a operelor respective;

                                 (b)

                                 pe toate copiile datelor și informațiilor protejate de drepturi de autor, care sunt destinate difuzării publice și sunt produse conform prezentei secțiuni, se indică numele autorului sau ale autorilor, cu excepția cazului în care un autor refuză acest lucru în mod expres. Copiile trebuie să poarte, de asemenea, o mențiune clară și vizibilă a sprijinului acordat în cadrul cooperării părților.

                     3.

                     Cu excepția cazului în care părțile convin altfel, următoarele reguli se aplică informațiilor care nu trebuie divulgate ale părților:

                                 (a)

                                 în momentul transmiterii către cealaltă parte a informațiilor legate de activitățile desfășurate în cadrul prezentului acord, fiecare parte stabilește informațiile a căror divulgare nu o dorește;

                                 (b)

                                 în scopul specific al aplicării prezentului acord, pe proprie răspundere, partea destinatară poate comunica unor organisme sau persoane aflate sub autoritatea sa informațiile care nu trebuie divulgate;

                                 (c)

                                 cu consimțământul prealabil scris al părții care furnizează informațiile ce nu trebuie divulgate, partea destinatară poate disemina informațiile respective pe o scară mai largă decât permite litera (b). Părțile colaborează la întocmirea procedurilor de cerere și de obținere a consimțământului prealabil scris pentru diseminarea pe scară mai largă, fiecare parte acordând o astfel de aprobare în măsura permisă de propriile politici, reglementări și acte legislative interne;

                                 (d)

                                 informațiile nedocumentare care nu trebuie divulgate sau alte informații nedocumentare confidențiale furnizate în cursul seminarelor sau al altor reuniuni ale reprezentanților părților organizate în temeiul prezentului acord, sau informațiile obținute în urma afectării de personal, a utilizării facilităților sau a desfășurării de acțiuni indirecte, trebuie să rămână confidențiale, cu condiția ca destinatarul acestor informații confidențiale sau privilegiate sau care nu trebuie divulgate să fie informat cu privire la caracterul lor confidențial înainte ca acestea să îi fie comunicate, în conformitate cu litera (a);

                                 (e)

                                 fiecare parte se asigură că informațiile care nu trebuie divulgate, obținute în conformitate cu literele (a) și (d), sunt protejate astfel cum prevede prezentul acord. Dacă una dintre părți constată că se va afla sau că va fi susceptibilă să se afle în incapacitatea de a respecta dispozițiile referitoare la nediseminare conținute la literele (a) și (d), aceasta informează imediat cealaltă parte în acest sens. Părțile se consultă ulterior pentru a defini măsurile adecvate.

            (1)  JO L 47, 18.2.2012, p. 1.

         ANEXA B

            NORME FINANCIARE CARE REGLEMENTEAZĂ CONTRIBUȚIA ELVEȚIEI

         I.   Determinarea participării financiare

                     1.

                     Factorul de proporționalitate pe baza căruia se determină contribuția Elveției la Programul-cadru al Euratom 2012-2013, cu excepția Programului privind fuziunea al Euratom, reprezintă raportul dintre produsul intern brut al Elveției, calculat la prețurile pieței, și suma produsului intern brut, calculat la prețurile pieței, al statelor membre ale Uniunii Europene. Factorul de proporționalitate pe baza căruia se determină contribuția Elveției la Programul privind fuziunea va continua să fie stabilit conform Acordului privind fuziunea. Acești factori se calculează pe baza ultimelor date statistice transmise de Eurostat și disponibile la data publicării proiectului de buget al Uniunii Europene pentru anul respectiv.

                     2.

                     Comisia comunică următoarele date Elveției, în cel mai scurt timp posibil, împreună cu documentația justificativă relevantă:

                                 (a)

                                 valoarea creditelor de angajament corespunzătoare Programului-cadru al Euratom 2012-2013 pentru anul 2013, care figurează în situația cheltuielilor din proiectul de buget al Uniunii Europene;

                                 (b)

                                 valoarea estimată a contribuțiilor derivată din proiectul de buget, care corespunde eventualei participări a Elveției în anul 2013 la Programul-cadru al Euratom 2012-2013.

                     3.

                     Imediat după adoptarea definitivă a bugetului general pentru 2013, Comisia va comunica Elveției sumele sus-menționate care figurează în situația cheltuielilor.

                     4.

                     Contribuția financiară a Elveției pentru participarea la Programul-cadru al Euratom 2012-2013 se determină în plus față de suma disponibilă în fiecare an în bugetul general al Uniunii Europene pentru credite de angajament necesare îndeplinirii obligațiilor financiare ale Comisiei care decurg din activitatea desfășurată sub formele necesare pentru implementarea, gestionarea și operarea programelor și a activităților prevăzute de prezentul acord.

               II.   Proceduri de plată

                     1.

                     Comisia transmite Elveției, până la 31 decembrie 2012 cel târziu, o cerere de fonduri pentru contribuția acesteia în 2012 în cadrul prezentului acord. Această cerere de fonduri prevede plata contribuției Elveției în termen de cel mult 30 de zile de la primirea sa. În vederea calculării valorii pentru 2012 în franci elvețieni, cursul de schimb dintre francul elvețian și euro utilizat de Comisie va fi cursul pieței din penultima zi a lunii precedente cotat de Banca Centrală Europeană sau, în funcție de disponibilitate, furnizat de delegații sau de alte surse adecvate în apropierea acestei date.
                     Cu excepția cazului în care prezentul acord încetează să se mai aplice de la 31 decembrie 2012 în conformitate cu articolul 13 alineatul (2), Comisia transmite Elveției, după 1 iulie și cel târziu până în noiembrie 2013, o cerere de fonduri pentru contribuția în 2013 în cadrul prezentului acord, determinată pe baza punctului I.1 din prezenta anexă. Această cerere de fonduri prevede plata contribuției respective în termen de cel mult 30 de zile de la primirea sa.

                     2.

                     Contribuțiile Elveției se plătesc în franci elvețieni pentru anul 2012, iar pentru anul 2013 sunt exprimate și se plătesc în euro în contul bancar indicat de Comisie în cererea de plăți.

                     3.

                     Elveția achită contribuția sa în cadrul prezentului acord în conformitate cu calendarul prevăzut la punctul 1. Orice întârziere la plată dă naștere plății unei dobânzi cu o rată egală cu rata interbancară oferită pentru o lună (EURIBOR), care figurează la pagina EURIBOR01 a Reuters (pagina 248 din „Telerate”). Această rată crește cu 1,5 puncte procentuale pentru fiecare lună de întârziere. Rata majorată se aplică întregii perioade de întârziere. Dobânda este însă datorată numai în cazul în care contribuția se plătește după termenele menționate la punctul 1.

                     4.

                     Comisia rambursează cheltuielile de călătorie ale reprezentanților și ale experților elvețieni care participă la lucrările comitetelor de cercetare și la implementarea Programului-cadru al Euratom 2012-2013 pe baza și în conformitate cu procedurile în vigoare pentru reprezentanții și experții statelor membre ale Uniunii Europene.

               III.   Condiții de aplicare

                     1.

                     Contribuția financiară a Elveției la Programul-cadru al Euratom 2012-2013 prevăzută de prezenta anexă rămâne, în mod normal, neschimbată pentru exercițiul financiar în cauză.

                     2.

                     La închiderea conturilor fiecărui exercițiu financiar (n), în cadrul stabilirii contului de încasări și plăți, Comisia procedează la regularizarea conturilor referitoare la participarea Elveției, ținând seama de modificările intervenite în cursul exercițiului financiar, fie ca urmare a transferurilor, a anulărilor sau a reportărilor, fie ca urmare a bugetelor suplimentare sau rectificative. Această regularizare se efectuează la data primei plăți pentru anul n+1. Ultima regularizare are însă loc cel târziu în luna iulie a celui de-al patrulea an care urmează după încheierea Programului-cadru al Euratom 2012-2013. Plățile efectuate de Elveția se creditează în programele Euratom ca venituri la buget alocate liniei bugetare corespunzătoare din situația veniturilor la bugetul general al Uniunii Europene.

               IV.   Informații

                     1.

                     La momentul plății pentru anul 2013, situația creditelor pentru Programul-cadru al Euratom 2012-2013 corespunzătoare anului 2012 se întocmește și se transmite Elveției spre informare, conform formatului contului de venituri și cheltuieli al Comisiei.
                     Cel târziu la 30 aprilie 2014, situația creditelor pentru Programul-cadru al Euratom 2012-2013 corespunzătoare anului 2013 se întocmește și se transmite Elveției spre informare, conform formatului contului de venituri și cheltuieli al Comisiei.

                     2.

                     Comisia comunică Elveției statisticile și toate celelalte date financiare generale referitoare la implementarea Programului-cadru al Euratom care sunt puse la dispoziția statelor membre.

         ANEXA C

            CONTROLUL FINANCIAR AL PARTICIPANȚILOR ELVEȚIENI LA PROGRAMUL-CADRU AL EURATOM 2012-2013

         I.   Comunicarea directă

         Comisia comunică direct cu participanții la Programul-cadru al Euratom 2012-2013 stabiliți în Elveția și cu subcontractorii acestora. Persoanele respective transmit direct Comisiei toate informațiile și documentele relevante pe care trebuie să le transmită în baza instrumentelor menționate în prezentul acord, precum și a acordurilor și/sau a contractelor de grant încheiate în vederea implementării acestora.
         II.   Audituri

                     1.

                     În conformitate cu Regulamentul (CE, Euratom) nr. 1605/2002 al Consiliului (1), modificat ultima dată prin Regulamentul (UE, Euratom) nr. 1081/2010 (2), și cu Regulamentul (CE, Euratom) nr. 2342/2002 al Comisiei (3), modificat ultima dată prin Regulamentul (CE, Euratom) nr. 478/2007 (4), precum și cu celelalte norme menționate în prezentul acord, acordurile și/sau contractele de grant încheiate cu participanții la program stabiliți în Elveția pot prevedea efectuarea, în orice moment, de către agenți ai Comisiei sau de către alte persoane mandatate de Comisie, a unor audituri științifice, financiare, tehnice sau de alt tip la sediile participanților sau ale subcontractorilor acestora.

                     2.

                     Agenții Comisiei și celelalte persoane mandatate de Comisie au în mod corespunzător acces la amplasamente, activități și documente, precum și la toate informațiile, inclusiv în format electronic, necesare pentru efectuarea acestor audituri. Dreptul de acces este prevăzut în mod explicit în acordurile și/sau contractele de grant încheiate în vederea implementării instrumentelor menționate în prezentul acord.

                     3.

                     Curtea Europeană de Conturi are aceleași drepturi ca și Comisia.

                     4.

                     Auditurile pot fi efectuate și după expirarea Programului-cadru al Euratom 2012-2013 sau a prezentului acord, în condițiile stabilite de acordurile și/sau de contractele de grant respective.

                     5.

                     Oficiul Federal Elvețian de Audit este informat în prealabil cu privire la auditurile efectuate pe teritoriul elvețian. O astfel de notificare nu constituie, din punct de vedere juridic, o condiție prealabilă pentru efectuarea acestor audituri.

               III.   Controale la fața locului

                     1.

                     În cadrul prezentului acord, Comisia (OLAF) este autorizată să efectueze controale și inspecții la fața locului pe teritoriul elvețian, în conformitate cu termenii și condițiile prevăzute de Regulamentul (Euratom, CE) nr. 2185/96 al Consiliului (5) și de Regulamentul (CE) nr. 1073/1999 al Parlamentului European și al Consiliului (6).

                     2.

                     Controalele și inspecțiile la fața locului sunt pregătite și efectuate de Comisie în strânsă colaborare cu Oficiul Federal Elvețian de Audit sau cu alte autorități elvețiene competente desemnate de acesta, care sunt informate în timp util cu privire la obiectul, scopul și temeiul juridic al controalelor și inspecțiilor, pentru a putea oferi tot suportul necesar. În acest scop, funcționarii autorităților elvețiene competente pot participa la controalele și inspecțiile la fața locului.

                     3.

                     Dacă autoritățile elvețiene în cauză doresc acest lucru, controalele și inspecțiile la fața locului pot fi efectuate în comun de către Comisie și aceste autorități.

                     4.

                     Dacă participanții la Programul-cadru al Euratom 2012-2013 se opun unui control sau unei inspecții la fața locului, autoritățile elvețiene, acționând în conformitate cu reglementările naționale, acordă inspectorilor Comisiei asistența de care aceștia au nevoie pentru a-și putea îndeplini misiunea de control și inspecție la fața locului.

                     5.

                     Comisia comunică Oficiului Federal Elvețian de Audit, în cel mai scurt timp posibil, orice fapt sau suspiciune privind o neregulă de care a luat cunoștință în cursul efectuării controlului sau inspecției la fața locului. În orice caz, Comisia trebuie să informeze autoritatea sus-menționată cu privire la rezultatul acestor controale și inspecții.

               IV.   Informare și consultare

                     1.

                     În scopul aplicării corecte a prezentei anexe, autoritățile competente elvețiene și comunitare fac schimb de informații cu regularitate și, la cererea uneia dintre părți, poartă consultări.

                     2.

                     Autoritățile elvețiene competente informează Comisia, fără întârziere, cu privire la orice fapt sau suspiciune de care au luat cunoștință, referitoare la o neregulă legată de încheierea sau de implementarea acordurilor și/sau a contractelor de grant încheiate în vederea aplicării instrumentelor menționate în prezentul acord.

               V.   Confidențialitate

         Informațiile comunicate sau obținute în temeiul prezentei anexe, sub orice formă, intră în categoria secretului profesional și beneficiază de aceeași protecție ca și cea acordată informațiilor similare de legislația elvețiană și de dispozițiile corespunzătoare aplicabile instituțiilor comunitare. Aceste informații nu pot fi comunicate altor persoane în afara celor din instituțiile comunitare, din statele membre sau din Elveția, care, prin natura funcțiilor lor, trebuie să cunoască informațiile respective și nici nu pot fi utilizate în alte scopuri decât asigurarea protecției eficace a intereselor financiare ale părților.
         VI.   Măsuri și sancțiuni administrative

         Fără a aduce atingere aplicării legislației penale elvețiene, Comisia poate impune măsuri și sancțiuni administrative în conformitate cu Regulamentul (CE, Euratom) nr. 1605/2002, modificat ultima dată prin Regulamentul (UE, Euratom) nr. 1081/2010 (7), cu Regulamentul (CE, Euratom) nr. 2342/2002, modificat ultima dată prin Regulamentul (CE, Euratom) nr. 478/2007 (8), și cu Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (9).
         VII.   Recuperare și execuție

         Deciziile luate de Comisie în temeiul Programului-cadru al Euratom 2012-2013 în domeniul de aplicare al prezentului acord, care impun o obligație pecuniară asupra altor persoane decât statele, sunt executorii în Elveția. Titlul executoriu este emis, fără alt control în afara verificării autenticității actului, de către autoritățile desemnate de guvernul elvețian, care informează Comisia în acest sens. Executarea se efectuează în conformitate cu normele de procedură elvețiene. Legalitatea titlului executoriu este supusă controlului Curții de Justiție a Uniunii Europene. Hotărârile Curții de Justiție a Uniunii Europene pronunțate în temeiul unei clauze compromisorii dintr-un contract care intră sub incidența Programului-cadru al Euratom 2012-2013 sunt executorii în aceleași condiții.

            (1)  JO L 248, 16.9.2002, p. 1.

            (2)  JO L 311, 26.11.2010, p. 9.

            (3)  JO L 357, 31.12.2002, p. 1.

            (4)  JO L 111, 28.4.2007, p. 13.

            (5)  JO L 292, 15.11.1996, p. 2.

            (6)  JO L 136, 31.5.1999, p. 1.

            (7)  JO L 311, 26.11.2010, p. 9.

            (8)  JO L 111, 28.4.2007, p. 13.

            (9)  JO L 312, 23.12.1995, p. 1.


title: Decizia Comisiei din 5 februarie 2016 privind numirea anumitor membri ai Consiliului științific al Consiliului European pentru Cercetare

text:
               6.2.2016

               RO

               Jurnalul Oficial al Uniunii Europene

               C 47/4

         DECIZIA COMISIEI
   din 5 februarie 2016
   privind numirea anumitor membri ai Consiliului științific al Consiliului European pentru Cercetare
   (2016/C 47/04)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare (2014-2020) – Orizont 2020 și de abrogare a Deciziilor 2006/971/CE, 2006/972/CE, 2006/973/CE, 2006/974/CE și 2006/975/CE (1), în special articolul 7 alineatul (1),
   întrucât:

               (1)

               Prin Decizia C(2013) 8915 (2) [astfel cum a fost modificată prin Decizia C(2015) 788 (3)], Comisia a înființat Consiliul European pentru Cercetare („CEC”) pentru perioada 1 ianuarie 2014-31 decembrie 2020, ca modalitate de a pune în aplicare acțiunile în temeiul părții I „Excelența științifică” legate de obiectivul specific al „Consiliului European pentru Cercetare” (CEC), astfel cum se menționează la articolul 3 alineatul (1) litera (a) din Decizia 2013/743/UE.

               (2)

               CEC este format din Consiliul științific independent prevăzut la articolul 7 din Decizia 2013/743/UE și din structura specifică de punere în aplicare prevăzută la articolul 8 din aceeași decizie.

               (3)

               Conform articolului 2 alineatul (1) din Decizia C(2013) 8915, Consiliul științific este format din președintele CEC și din 21 de membri.

               (4)

               În conformitate cu articolul 7 alineatul (1) al treilea paragraf din Decizia 2013/743/UE, membrii Consiliului științific sunt numiți pentru un mandat limitat la patru ani, reînnoibil o dată. Aceștia ar trebui numiți în așa fel încât să se asigure continuitatea activității Consiliului științific.

               (5)

               Mandatul unora dintre membrii Consiliului științific va expira la 31 decembrie 2015 și, prin urmare, este necesară reînnoirea listei de membri ai Consiliului științific.

               (6)

               Conform articolului 7 alineatul (1) al doilea paragraf din Decizia 2013/743/UE, Comisia desemnează membrii Consiliului științific pe baza unui proces de selecție independent și transparent convenit cu Consiliul științific, incluzând consultarea comunității științifice și prezentarea unui raport Parlamentului European și Consiliului. În acest scop, a fost înființat un comitet permanent pentru identificarea viitorilor membri ai Consiliului științific. Comitetul de identificare a făcut recomandări Comisiei pentru înlocuirea membrilor Consiliului științific, recomandări care au fost acceptate,

         DECIDE:
   Articolul 1
   Prof. Sir Christopher CLARK este numit membru al Consiliului științific al CEC pentru un prim mandat care se va încheia la 31 decembrie 2019.
   Prof. Barbara ROMANOWICZ este numită membră a Consiliului științific al CEC pentru un prim mandat care se va încheia la 31 decembrie 2019.
   Articolul 2
   Membrii Consiliului științific al CEC sunt enumerați în anexa la prezenta decizie.
   Articolul 3
   Prezenta decizie intră în vigoare la 1 ianuarie 2016.

      Adoptată la Bruxelles, 5 februarie 2016.

            Pentru Comisie

         Carlos MOEDAS

            Membru al Comisiei

      (1)  JO L 347, 20.12.2013, p. 965.

      (2)  Decizia C(2013) 8915 a Comisiei din 12 decembrie 2013 de înființare a Consiliului European pentru Cercetare (JO C 373, 20.12.2013, p. 23).

      (3)  Decizia C(2015) 788 a Comisiei din 17 februarie 2015 de modificare a Deciziei C(2013) 8915 de înființare a Consiliului European pentru Cercetare (JO C 58, 18.2.2015, p. 3).

      ANEXĂ
      Membrii Consiliului științific al CEC

                  Nume și institut

                  Încheierea mandatului

                  Klaus BOCK, Fundația națională daneză pentru cercetare

                  31 decembrie 2016

                  Margaret BUCKINGHAM, Institutul Pasteur, Paris

                  30 iunie 2019

                  Christopher CLARK, Universitatea din Cambridge

                  31 decembrie 2019

                  Athene DONALD, Universitatea din Cambridge

                  31 decembrie 2016

                  Barbara ENSOLI, Institutul superior de sănătate, Roma

                  31 decembrie 2016

                  Nuria Sebastian GALLES, Universitatea Pompeu Fabra, Barcelona

                  31 decembrie 2016

                  Michael KRAMER, Institutul de radioastronomie Max-Planck, Bonn

                  30 iunie 2019

                  Tomas JUNGWIRTH, Academia de Științe a Republicii Cehe

                  31 decembrie 2018

                  Matthias KLEINER, Universitatea Tehnică din Dortmund

                  31 decembrie 2016

                  Eva KONDOROSI, Academia de Științe a Ungariei

                  31 decembrie 2016

                  Barbara ROMANOWICZ, Laboratorul seismologic din Berkeley

                  31 decembrie 2019

                  Mart SAARMA, Universitatea din Helsinki

                  31 decembrie 2016

                  Nils Christian STENSETH, Universitatea din Oslo

                  31 decembrie 2017

                  Martin STOKHOF, Universitatea din Amsterdam

                  31 decembrie 2017

                  Janet THORNTON, Institutul European de Bioinformatică (EMBL-EBI) Laboratorul European de Biologie Moleculară

                  31 decembrie 2018

                  Isabelle VERNOS, Institutul Catalan de Cercetare și Studii Avansate, Barcelona

                  30 iunie 2019

                  Reinhilde VEUGELERS, Universitatea Catolică din Leuven

                  31 decembrie 2016

                  Michel WIEVIORKA, Centrul pentru analiză și intervenție sociologică, Paris

                  31 decembrie 2017

                  Fabio ZWIRNER, Universitatea din Padova

                  31 decembrie 2018


title: 2011/449/UE: Decizia Consiliului din 28 iunie 2011 privind poziția care urmează să fie adoptată de Uniune în cadrul Comitetului mixt de gestionare a aspectelor sanitare și fitosanitare înființat prin Acordul de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, cu privire la modificarea apendicelui V.A din anexa IV la acordul respectiv  Text cu relevanță pentru SEE

text:
               23.7.2011

               RO

               Jurnalul Oficial al Uniunii Europene

               L 193/5

         DECIZIA CONSILIULUI
   din 28 iunie 2011
   privind poziția care urmează să fie adoptată de Uniune în cadrul Comitetului mixt de gestionare a aspectelor sanitare și fitosanitare înființat prin Acordul de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, cu privire la modificarea apendicelui V.A din anexa IV la acordul respectiv
   (Text cu relevanță pentru SEE)
   (2011/449/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 168 alineatul (4) litera (b), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Prin Decizia 2005/269/CE (1), Consiliul a aprobat în numele Comunității încheierea Acordului de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (denumit în continuare „Acordul de asociere”).

               (2)

               Anexa IV la Acordul de asociere cuprinde un acord privind măsurile sanitare și fitosanitare (SPS) aplicabile în comerțul cu animale, produse de origine animală, plante și produse vegetale și cu alte bunuri și produse privind bunăstarea animală (denumit în continuare „Acordul SPS UE-Chile”).

               (3)

               În conformitate cu articolul 16 alineatul (2) litera (c) din Acordul SPS UE-Chile, competența de a modifica printr-o decizie apendicele I-XII la Acordul SPS UE-Chile revine Comitetului mixt de gestionare a aspectelor sanitare și fitosanitare (denumit în continuare „Comitetul mixt de gestionare”), înființat în temeiul articolului 89 alineatul (3) din Acordul de asociere.

               (4)

               Apendicele V.A la Acordul SPS UE-Chile ar trebui să conțină sectoare sau subsectoare prioritare în ordinea priorității pentru care poate fi recunoscută echivalența.

               (5)

               Republica Chile ar dori să aplice un tratament de prelucrare moluștelor bivalve care nu este reglementat în legislația Uniunii.

               (6)

               În scopul de a evalua dacă tratamentul de prelucrare propus ar respecta nivelul de protecție a consumatorilor respectat de tratamentul prevăzut de legislația Uniunii, se impune evaluarea echivalenței celor două tratamente.

               (7)

               În temeiul articolului 7 alineatul (4) al doilea paragraf din Acordul SPS UE-Chile, se impune modificarea apendicelui V.A la Acordul SPS UE-Chile pentru a identifica sectoare sau subsectoare prioritare înainte ca să poată fi inițiate consultările de evaluare a echivalenței. Prin urmare, sectorul „produse pescărești” și subsectorul acestuia „moluște bivalve” ar trebui să fie introduse pe lista priorităților în apendicele respectiv.

               (8)

               Prin urmare, Uniunea ar trebui să adopte în cadrul Comitetului mixt de gestionare, cu privire la modificarea apendicelui V.A din anexa IV la Acordul de asociere, poziția prevăzută de proiectul de decizie atașat prezentei,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniunea Europeană în cadrul Comitetului mixt de gestionare a aspectelor sanitare și fitosanitare (denumit în continuare „Comitetul mixt de gestionare”), înființat în temeiul Acordului de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, cu privire la modificarea apendicelui V.A la Acordul SPS UE-Chile, are la bază proiectul de decizie a Comitetului mixt de gestionare atașat prezentei decizii.
   Articolul 2
   Decizia Comitetului mixt de gestionare cu privire la modificarea apendicelui V.A la Acordul SPS UE-Chile se publică în Jurnalul Oficial al Uniunii Europene imediat ce a fost adoptată.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Luxemburg, 28 iunie 2011.

            Pentru Consiliu

            Președintele

         FAZEKAS S.

      (1)  Decizia 2005/269/CE a Consiliului din 28 februarie 2005 privind încheierea Acordului de constituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (JO L 84, 2.4.2005, p. 19).

      PROIECT
      DECIZIA NR. …/2011 A COMITETULUI MIXT DE GESTIONARE A ASPECTELOR SANITARE ȘI FITOSANITARE ÎNFIINȚAT ÎN TEMEIUL ACORDULUI ÎNTRE COMUNITATEA EUROPEANĂ ȘI REPUBLICA CHILE PRIVIND MĂSURILE SANITARE ȘI FITOSANITARE APLICABILE ÎN COMERȚUL CU ANIMALE, PRODUSE DE ORIGINE ANIMALĂ, PLANTE ȘI PRODUSE VEGETALE ȘI CU ALTE BUNURI ȘI PRODUSE PRIVIND BUNĂSTAREA ANIMALĂ
      din …
      de modificare a apendicelui V.A din anexa IV la acord
      COMITETUL MIXT DE GESTIONARE,
      având în vedere Acordul dintre Comunitatea Europeană și statele sale membre și Republica Chile privind măsurile sanitare și fitosanitare aplicabile în comerțul cu animale, produse de origine animală, plante și produse vegetale și cu alte bunuri și produse privind bunăstarea animală (denumit în continuare „Acordul SPS UE-Chile”), în special articolul 7 alineatul (4) al doilea paragraf,
      întrucât:

                  (1)

                  Articolul 7 alineatul (1) din Acordul SPS UE-Chile prevede posibilitatea recunoașterii echivalenței unei măsuri individuale aplicabile și/sau a unor grupuri de măsuri și/sau a unor sisteme aplicabile într-un sector sau subsector.

                  (2)

                  Articolul 7 alineatul (4) din Acordul SPS UE-Chile stabilește că sectoarele sau subsectoarele pentru care se poate iniția procesul de recunoaștere a echivalenței urmează să fie stabilite în ordinea priorității în apendicele V.A.

                  (3)

                  Republica Chile și-a exprimat interesul de a include moluștele bivalve ca subsector în cadrul sectorului produselor pescărești în apendicele V.A ca sector prioritar pentru a iniția evaluarea echivalenței măsurilor care li s-au aplicat.

                  (4)

                  În cadrul celei de-a cincea reuniuni a Comitetului mixt de gestionare, părțile au convenit cu privire la inițierea procedurii de modificare în mod corespunzător a apendicelui V.A la Acordul SPS UE-Chile,

            ADOPTĂ PREZENTA DECIZIE:
      Articolul 1
      Apendicele V.A la Acordul SPS UE-Chile se înlocuiește cu textul prevăzut în anexa la prezenta decizie.
      Articolul 2
      Prezenta decizie, redactată în dublu exemplar, se semnează de către copreședinții Comitetului mixt de gestionare sau de către alte persoane împuternicite în numele părților în acest sens. Se adoptă prin intermediul unui schimb de note scrise între cei doi secretari care acționează în acord cu părțile, certificând finalizarea procedurilor juridice interne necesare.
      Articolul 3
      Prezenta decizie intră în vigoare la data emiterii ultimului schimb de note scrise.

         Semnată la Santiago, [data]
         Semnată la Bruxelles, [data]

               Pentru Comitetul mixt de gestionare

               Șeful delegației Republicii Chile

               Șeful delegației Uniunii Europene

         ANEXĂ

            Apendicele V

               SECTOARE SAU SUBSECTOARE PRIORITARE PENTRU CARE SE POATE RECUNOAȘTE ECHIVALENȚA, PRECUM ȘI CONDIȚII ȘI DISPOZIȚII PENTRU APROBAREA PROVIZORIE A UNITĂȚILOR

            A.   Sectoare sau subsectoare prioritare pentru care se poate recunoaște echivalența

                        1.

                        Sector: Produse pescărești
                        Subsector: Moluște bivalve


title: Decizia Comisiei din 28 aprilie 2005 de instituire a unui grup de experți neguvernamentali în domeniul guvernării corporative și al dreptului societăților comerciale

text:
Anunţ juridic important

|

32005D0380

Official Journal L 126 , 19/05/2005 P. 0040 - 0042 Official Journal L 349 , 12/12/2006 P. 0010 - 0012

		20050428Decizia Comisieidin 28 aprilie 2005de instituire a unui grup de experți neguvernamentali în domeniul guvernării corporative și al dreptului societăților comerciale(2005/380/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,întrucât:(1) Planul de acțiune al Comisiei privind modernizarea dreptului societăților comerciale și consolidarea guvernării corporative în Uniunea Europeană [1] adoptat în mai 2003 a identificat o serie de acțiuni care sunt necesare pentru a moderniza, desăvârși și simplifica cadrul de reglementare pentru dreptul societăților comerciale și guvernării corporative.(2) Planul de acțiune recunoaște importanța consultării experților și a publicului ca parte integrantă a dezvoltării dreptului societăților comerciale și guvernării corporative la nivel comunitar.(3) Grupul de experți neguvernamentali în domeniul dreptului societăților comerciale și al guvernării corporative ar trebui, în consecință, să fie instituit ca un organism de reflecție, dezbatere și consiliere pentru Comisie în domeniul guvernării corporative și al dreptului societăților comerciale, în special în legătură cu măsurile prevăzute de Planul de acțiune; în consecință, este necesar să se asigure prezența acestui grup de persoane deosebit de bine pregătite, active în comunitățile de afaceri și cele academice sau societatea civilă, capabile să contribuie cu cunoștințele lor specifice despre guvernarea corporativă și dreptul societăților comerciale la nivel comunitar.(4) Grupul de experți neguvernamentali în domeniul guvernării corporative și al dreptului societăților comerciale ar trebui să își elaboreze propriul regulament de procedură și să respecte integral rolul și prerogativele instituțiilor,DECIDE:Articolul 1Se instituie un grup de experți neguvernamentali în domeniul guvernării corporative și al dreptului societăților comerciale în Comunitate (denumit în continuare "Grupul").Articolul 2Rolul grupului este de a consilia Comisia privind inițiativele Comisiei în domeniul guvernării corporative și dreptului societăților comerciale, la cererea Comisiei. Președintele grupului poate sugera ca Comisia să consulte grupul cu privire la orice chestiuni care au legătură cu aceasta.Articolul 3Grupul cuprinde maximum 20 de membri, din comunitățile de afaceri și academice sau societatea civilă, ale căror experiență și competență cu privire la aspecte ale guvernării corporative și ale dreptului societăților comerciale sunt recunoscute pe scară largă la nivel comunitar. Membrii grupului sunt numiți de către Comisie. Numirea se face cu titlu personal. Membrii grupului consiliază Comisia, independent de orice instrucțiune exterioară.În anexă este reprodusă o listă a membrilor grupului.Articolul 4Mandatul membrilor grupului este de trei ani. Acesta se poate reînnoi. După expirarea perioadei de trei ani, membrii grupului rămân în funcție până la înlocuirea lor sau până ce numirile lor se reînnoiesc. În cazul demisiei sau decesului unui membru al grupului în timpul perioadei de numire, Comisia numește un nou membru, în conformitate cu articolul 3.Articolul 5Lista membrilor se publică de către Comisie în Jurnalul Oficial al Uniunii Europene.Articolul 6Grupul este prezidat de un reprezentant al Comisiei.Grupul, în acord cu Comisia, poate stabili grupuri de lucru pentru a studia subiectele specifice pe baza unui mandat. Grupurile de lucru vor fi dizolvate de îndată ce mandatele sunt aduse la îndeplinire.Comisia poate invita experți și observatori cu cunoștințe specifice pentru a participa la activitatea grupului și/sau a grupurilor de lucru.Articolul 7Grupul și grupurile de lucru se întâlnesc în mod normal la sediul Comisiei, în conformitate cu modalitatea și calendarul stabilite de Comisie.Grupul își stabilește regulamentul de procedură pe baza unui proiect prezentat de Comisie.Secretariatul grupului se asigură de către Comisie. Membrii personalului în cauză din Comisie pot fi prezenți la reuniunile grupului și ale grupurilor de lucru și pot lua parte la dezbateri.Comisia poate publica pe internet, în limba originală a documentului în cauză, orice concluzie, rezumat, concluzie parțială sau document de lucru al grupului sau grupurilor sale de lucru.Articolul 8Cheltuielile cu deplasarea și sejurul efectuate de membri, observatori și experți, în legătură cu activitățile grupului, se rambursează de către Comisie în conformitate cu dispozițiile în vigoare în cadrul Comisiei. Funcțiile nu se remunerează.Articolul 9Prezenta decizie se aplică până la 27 aprilie 2008.Adoptată la Bruxelles, 28 aprilie 2005.Pentru ComisieCharlie McCreevyMembru al Comisiei[1] COM(2003) 284 final.--------------------------------------------------20050428ANEXĂLISTA MEMBRILORGintautas BARTKUSTheodor BAUMSFrancesco CHIAPPETTAThomas COURTNEYJean-Pierre HELLEBUYCKErich KANDLERMrs Vanessa KNAPPVratislav KULHÁNEKJukka MÄHÖNENStilpon NESTORJesper Bo NIELSENJósef OKOLSKILeonardo PEKLARColin PERRYEnrique PIÑEL LÓPEZGeert RAAIJMAKERSMrs Joëlle SIMONMario STELLA-RICHTERMrs Daniela WEBER-REYPatrick ZURSTRASSEN--------------------------------------------------


title: Decizia (UE) 2015/1633 a Parlamentului European din 29 aprilie 2015 privind descărcarea de gestiune pentru execuția bugetului Agenției pentru Cooperarea Autorităților de Reglementare din Domeniul Energiei aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/155

      DECIZIA (UE) 2015/1633 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului Agenției pentru Cooperarea Autorităților de Reglementare din Domeniul Energiei aferent exercițiului financiar 2013
      PARLAMENTUL EUROPEAN,

                  —

                  având în vedere conturile anuale finale ale Agenției pentru Cooperarea Autorităților de Reglementare din Domeniul Energiei pentru exercițiul financiar 2013,

                  —

                  având în vedere Raportul Curții de Conturi privind conturile anuale ale Agenției pentru Cooperarea Autorităților de Reglementare din Domeniul Energiei pentru exercițiul financiar 2013, însoțit de răspunsurile agenției (1),

                  —

                  având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a agenției cu privire la execuția bugetului pentru exercițiul financiar 2013 (05304/2015 – C8-0054/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

                  —

                  având în vedere Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei (5), în special articolul 24,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar (A8-0117/2015),

         1.

            acordă directorului Agenției pentru Cooperarea Autorităților de Reglementare din Domeniul Energiei descărcarea de gestiune pentru execuția bugetului agenției aferent exercițiului financiar 2013;

         2.

            își prezintă observațiile în cadrul rezoluției de mai jos;

         3.

            încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Agenției pentru Cooperarea Autorităților de Reglementare din Domeniul Energiei, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 442, 10.12.2014, p. 18.

         (2)  A se vedea nota de subsol 1.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 211, 14.8.2009, p. 1.

         (6)  JO L 357, 31.12.2002, p. 72.

         (7)  JO L 328, 7.12.2013, p. 42.


title: Decizia Consiliului din 17 mai 2011 privind numirea a cincisprezece membri ai Consiliului de administrație al Agenției Europene pentru Produse Chimice

text:
               21.5.2011

               RO

               Jurnalul Oficial al Uniunii Europene

               C 151/1

         DECIZIA CONSILIULUI
   din 17 mai 2011
   privind numirea a cincisprezece membri ai Consiliului de administrație al Agenției Europene pentru Produse Chimice
   2011/C 151/01
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (1), în special articolul 79,
   întrucât:

               (1)

               Articolul 79 din Regulamentul (CE) nr. 1907/2006 prevede numirea de către Consiliu, în calitate de membri ai Consiliului de administrație al Agenției Europene pentru Produse Chimice („Consiliul de administrație”), a câte unui reprezentant din fiecare stat membru.

               (2)

               Membrii Consiliului de administrație ar trebui să fie numiți pe baza experienței relevante și a competenței lor în domeniul securității chimice sau în cel al reglementării substanțelor chimice, asigurându-se, în același timp, că membrii consiliului dispun de competențe suficiente în probleme de interes general și în domeniile financiar și juridic.

               (3)

               Mandatul ar trebui să aibă o durată de patru ani și să poată fi reînnoit o dată.

               (4)

               Prin decizia din 7 iunie 2007 (2), Consiliul a numit 27 de membri ai Consiliului de administrație.

               (5)

               De la decizia respectivă, membrii belgian (3), bulgar (4), danez (5), leton (6), portughez (7), român (8) și britanic (9) ai Consiliului de administrație au fost înlocuiți.

               (6)

               Membrii Consiliului de administrație desemnați de Belgia, Bulgaria, Danemarca, Germania, Estonia, Grecia, Cipru, Letonia, Lituania, Malta, Polonia, Portugalia, România, Slovacia și Regatul Unit au fost numiți pentru o perioadă care se încheie la 31 mai 2011. Prin urmare, membrii Consiliului de administrație din statele membre respective ar trebui să fie desemnați și numiți pentru o perioadă care va începe la 1 iunie 2011 și se va încheia la 31 mai 2015.

               (7)

               Consiliul a primit nominalizările de la toate statele membre interesate,

         ADOPTĂ PREZENTA DECIZIE:
   Articolul 1
   Se numesc membri ai Consiliului de administrație al Agenției Europene pentru Produse Chimice („Consiliul de administrație”), pentru un al doilea mandat pentru perioada 1 iunie 2011-31 mai 2015, următoarele persoane (nume, cetățenie, data nașterii):

               —

               dl Helmut DE VOS, cetățean belgian, 25 februarie 1978;

               —

               dl Boyko Marinov MALINOV, cetățean bulgar, 30 august 1964;

               —

               dl Eskil Toft THUESEN, cetățean danez, 4 septembrie 1965;

               —

               dl Alexander NIES, cetățean german, 27 ianuarie 1956;

               —

               dl Leandros NICOLAIDES, cetățean cipriot, 11 februarie 1950;

               —

               dl Armands PLÄTE, cetățean leton, 27 februarie 1962;

               —

               dl Francis E. FARRUGIA, cetățean maltez, 18 decembrie 1945;

               —

               dl Mário GRÁCIO, cetățean portughez, 5 mai 1971;

               —

               dna Edita NOVÁKOVÁ, cetățean slovac, 8 iulie 1956;

               —

               dl Arwyn DAVIES, cetățean britanic, 17 ianuarie 1957.

         Articolul 2
   Se numesc membri ai Consiliului de administrație pentru perioada 1 iunie 2011-31 mai 2015 următoarele persoane (nume, cetățenie, data nașterii):

               —

               dna Aive TELLING, cetățean eston, 8 mai 1974;

               —

               dna Kassandra DIMITRIOU, cetățean grec, 30 iunie 1957;

               —

               dna Marija TERIOSINA, cetățean lituanian, 4 noiembrie 1952;

               —

               dna Edyta MIĘGOĆ, cetățean polonez, 20 ianuarie 1976;

               —

               dl Ionuț GEORGESCU, cetățean român, 3 iulie 1976.

         Articolul 3
   Prezenta decizie intră în vigoare la data adoptării.

      Adoptată la Bruxelles, 17 mai 2011.

            Pentru Consiliu

            Președintele

         FAZEKAS S.

      (1)  JO L 396, 30.12.2006, p. 1.

      (2)  JO C 134, 16.6.2007, p. 6.

      (3)  JO C 16, 22.1.2010, p. 5.

      (4)  JO C 125, 13.5.2010, p. 6.

      (5)  JO C 282, 19.10.2010, p. 4.

      (6)  JO C 320, 16.12.2008, p. 4.

      (7)  A se vedea nota de subsol nr. 5.

      (8)  JO C 73, 19.3.2008, p. 23.

      (9)  A se vedea nota de subsol nr. 3.


title: Decizia Comisiei din 27 iulie 2017 de instituire a Grupului de experți la nivel înalt privind radicalizarea al Comisiei

text:
               3.8.2017

               RO

               Jurnalul Oficial al Uniunii Europene

               C 252/3

         DECIZIA COMISIEI
   din 27 iulie 2017
   de instituire a Grupului de experți la nivel înalt privind radicalizarea al Comisiei
   (2017/C 252/04)
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Pentru a consolida eforturile de prevenire și de combatere a radicalizării care duce la extremism violent și la terorism și pentru a îmbunătăți coordonarea și cooperarea dintre toate părțile interesate relevante, în conformitate cu solicitările de a se acționa prevăzute în Agenda europeană privind securitatea (1), în Comunicarea Comisiei privind prevenirea radicalizării (2), precum și în Strategia revizuită a UE pentru combaterea radicalizării și a recrutării în scopuri teroriste (3) și în alte concluzii relevante ale Consiliului referitoare la acest aspect (4), Comisia trebuie să recurgă la cunoștințele de specialitate ale unor experți la nivel înalt în cadrul unui organ consultativ.

               (2)

               Prin urmare, este necesar să se instituie un grup de experți la nivel înalt în domeniul prevenirii și al combaterii radicalizării și să se definească sarcinile și structura acestuia.

               (3)

               Grupul ar trebui să contribuie la dezvoltarea și punerea în aplicare în continuare a politicilor, a instrumentelor și a inițiativelor Uniunii în materie de prevenire, inclusiv prin elaborarea unui set de principii directoare și de recomandări pentru activitatea viitoare privind prevenirea și combaterea radicalizării, atât la nivelul Uniunii, cât și la nivel național, și prin sprijinirea activității referitoare la evaluarea necesității unor mecanisme de cooperare mai structurată pentru măsurile de prevenire la nivelul Uniunii, ținând seama, de asemenea, de dimensiunea externă.

               (4)

               În vederea colectării opiniilor și a cunoștințelor de specialitate relevante de la nivel național și european, grupul ar trebui să aibă următoarea componență: autoritățile competente ale statelor membre, Agenția Uniunii Europene pentru Cooperare în Materie de Aplicare a Legii (5), Unitatea de Cooperare Judiciară a Uniunii Europene (6), Agenția pentru Drepturi Fundamentale a Uniunii Europene (7), Agenția Uniunii Europene pentru Formare în Materie de Aplicare a Legii (8), Centrul de excelență al rețelei pentru sensibilizarea publicului cu privire la radicalizare (9), Serviciul European de Acțiune Externă (10) și coordonatorul UE pentru lupta împotriva terorismului (11).

               (5)

               Mai precis, agențiile Uniunii pun la dispoziție cunoștințele lor de specialitate din perspectiva asigurării aplicării legii și a justiției penale, ținând seama totodată de dimensiunea drepturilor fundamentale și de nevoia de consolidare a capacităților. Centrul de excelență al rețelei pentru sensibilizarea publicului cu privire la radicalizare oferă independența sa unică la nivelul Uniunii în ceea ce privește combaterea radicalizării, capacitatea sa de a înțelege nevoile și așteptările practicienilor, precum și experiența sa în materie de cooperare la nivel transnațional cu părțile interesate. Serviciul European de Acțiune Externă contribuie cu experiența sa și cu cunoștințele sale de specialitate referitoare la dimensiunea externă a eforturilor Uniunii, dobândite ca urmare a cooperării și a contribuirii la cooperarea cu țările terțe și cu organizațiile internaționale. Coordonatorul UE pentru lupta împotriva terorismului contribuie cu cunoștințele sale de specialitate pe baza viziunii sale de ansamblu asupra instrumentelor de politică relevante.

               (6)

               Ar trebui să se prevadă norme privind divulgarea de informații de către membrii grupului.

               (7)

               Este oportun să se stabilească o perioadă de aplicare a prezentei decizii. Comisia va examina în timp util oportunitatea unei prelungiri,

         DECIDE:
   Articolul 1
   Obiect
   Se instituie Grupul de experți la nivel înalt privind radicalizarea al Comisiei (denumit în continuare „grupul”).
   Articolul 2
   Sarcini
   Sarcinile grupului sunt:

               (a)

               să ofere consiliere privind modalitatea de a îmbunătăți cooperarea și colaborarea dintre diferitele părți interesate, și în special cu statele membre, referitoare la aspecte legate de prevenirea și combaterea radicalizării care duce la extremism violent și la terorism;

               (b)

               să ofere consiliere și asistență Comisiei în dezvoltarea în continuare a politicilor Uniunii care vizează prevenirea și combaterea radicalizării care duce la extremism violent și la terorism, inclusiv prin elaborarea unui set de principii și recomandări, ținând seama în mod corespunzător de rezultatele activităților de cercetare, actuale și viitoare, din acest domeniu finanțate de UE, pentru punerea în aplicare a unor măsuri direcționate și eficace de prevenire și de combatere a radicalizării, atât la nivelul Uniunii, cât și la nivel național, care să includă o utilizare mai bine direcționată a programelor de finanțare ale Uniunii;

               (c)

               să ofere consiliere și asistență Comisiei în analizarea opțiunilor pentru viitoarele mecanisme de cooperare mai structurată la nivelul Uniunii în domeniul prevenirii și al combaterii radicalizării care duce la extremism violent și la terorism, pe baza abordărilor existente în materie de schimburi de bune practici, colaborare în rețea și responsabilizare a părților interesate.

         Articolul 3
   Componență
   (1)   Grupul este compus din următorii membri:

               (a)

               autoritățile competente ale statelor membre;

               (b)

               Agenția Uniunii Europene pentru Cooperare în Materie de Aplicare a Legii;

               (c)

               Unitatea de Cooperare Judiciară a Uniunii Europene;

               (d)

               Agenția pentru Drepturi Fundamentale a Uniunii Europene;

               (e)

               Agenția Uniunii Europene pentru Formare în Materie de Aplicare a Legii;

               (f)

               Centrul de excelență al rețelei pentru sensibilizarea publicului cu privire la radicalizare;

               (g)

               Serviciul European de Acțiune Externă;

               (h)

               coordonatorul UE pentru lupta împotriva terorismului.

         (2)   Membrii grupului desemnează un reprezentant la nivel înalt și un supleant. Fiecare reprezentant la nivel înalt sau supleant poate fi însoțit de un expert în domeniul prevenirii radicalizării.
   (3)   Membrii care nu mai sunt în măsură să contribuie în mod eficace la deliberările grupului de experți, care, în opinia serviciului competent al Comisiei, nu îndeplinesc condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitați să participe la reuniunile grupului și pot fi înlocuiți pentru perioada rămasă până la încheierea mandatului lor.
   Articolul 4
   Președinte
   Grupul la nivel înalt este prezidat de un reprezentant la nivel înalt al Direcției Generale Migrație și Afaceri Interne („DG HOME”) a Comisiei.
   Articolul 5
   Mod de funcționare
   (1)   Grupul acționează la cererea președintelui în conformitate cu articolul 13 alineatul (1) din normele orizontale ale Comisiei care se aplică grupurilor de experți („normele orizontale”) (12).
   (2)   Reuniunile grupului au loc, în principiu, la sediile Comisiei.
   (3)   DG HOME asigură serviciile de secretariat. Funcționarii din cadrul altor servicii ale Comisiei care sunt interesați de lucrări sunt invitați să participe la reuniunile grupului și ale subgrupurilor acestuia.
   (4)   Cu acordul DG HOME, grupul poate decide, cu majoritatea simplă a membrilor săi, ca deliberările să fie publice.
   (5)   Procesele-verbale ale discuțiilor pe marginea fiecărui punct de pe ordinea de zi și avizele emise de grup sunt concludente și complete. Procesele-verbale se întocmesc de secretariat, sub responsabilitatea președintelui.
   (6)   Grupul adoptă prin consens avizele, recomandările și rapoartele sale. În cazul unui vot, rezultatul votului se decide cu majoritatea simplă a membrilor. Membrii care au votat împotrivă au dreptul ca la avizele, recomandările sau rapoartele grupului să se anexeze un document care să rezume argumentele pe care se întemeiază poziția lor.
   Articolul 6
   Subgrupuri
   (1)   DG HOME poate înființa subgrupuri pentru a analiza aspecte specifice, pe baza unui mandat stabilit de Comisie. Subgrupurile își desfășoară activitatea în conformitate cu normele orizontale și sunt subordonate grupului. După ce și-au îndeplinit mandatul, subgrupurile sunt dizolvate.
   (2)   Membrii grupului pot numi în cadrul subgrupurilor reprezentanți cu un nivel ridicat de cunoștințe tehnice.
   Articolul 7
   Experți invitați
   DG HOME poate invita experți, inclusiv din sectorul privat, care dețin cunoștințe de specialitate specifice cu privire la un subiect de pe ordinea de zi, să participe pe bază ad-hoc la lucrările grupului sau ale subgrupurilor.
   Articolul 8
   Observatori
   (1)   În urma unei invitații directe din partea președintelui, se poate acorda statutul de observator unor persoane fizice, organizații și entități publice, în conformitate cu normele orizontale.
   (2)   Organizațiile și entitățile publice care au primit statutul de observator își desemnează reprezentanți.
   (3)   Observatorii și reprezentanții acestora pot fi autorizați de președinte să participe la discuțiile grupului și să ofere cunoștințe de specialitate. Aceștia nu au însă drept de vot și nici nu participă la formularea recomandărilor sau a avizelor grupului.
   Articolul 9
   Regulamentul de procedură
   La propunerea și cu acordul DG HOME, grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale (13).
   Articolul 10
   Secretul profesional și gestionarea informațiilor clasificate
   Membrii grupului și reprezentanții acestora, precum și experții și observatorii invitați, respectă obligațiile privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (14) și (UE, Euratom) 2015/444 (15) ale Comisiei. Dacă aceste obligații nu sunt respectate, Comisia poate lua toate măsurile care se impun.
   Articolul 11
   Transparență
   (1)   Grupul și subgrupurile acestuia se înregistrează în Registrul grupurilor de experți.
   (2)   În ceea ce privește componența grupului, în Registrul grupurilor de experți se publică numele membrilor și ale observatorilor.
   (3)   Toate documentele relevante, inclusiv ordinile de zi, procesele-verbale și contribuțiile participanților, se publică fie în Registrul grupurilor de experți, fie pe un site web specializat care poate fi accesat printr-un link indicat în registru și care conține aceste informații. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Excepții de la publicare se prevăd doar dacă se consideră că divulgarea unui document ar putea afecta protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (16).
   Articolul 12
   Cheltuielile aferente reuniunilor
   (1)   Participanții la activitățile grupului și ale subgrupurilor nu sunt remunerați pentru serviciile oferite.
   (2)   Cheltuielile de călătorie și diurnele participanților la activitățile grupului și ale subgrupurilor sunt rambursate de către Comisie. Rambursarea se face în conformitate cu dispozițiile în vigoare în cadrul Comisiei și în limita creditelor disponibile repartizate serviciilor Comisiei în cadrul procedurii anuale de alocare a resurselor.
   Articolul 13
   Aplicabilitate
   Prezenta decizie se aplică până la data de 31 decembrie 2018.

      Adoptată la Bruxelles, 27 iulie 2017.

            Pentru Comisie

         Dimitris AVRAMOPOULOS

            Membru al Comisiei

      (1)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Agenda europeană privind securitatea”, COM(2015) 185 final, Strasbourg, 28.4.2015.

      (2)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Sprijinirea prevenirii radicalizării care duce la extremism violent”, COM(2016) 379 final, Bruxelles, 14.6.2016.

      (3)  9956/14 JAI 332 ENFOPOL 138 COTER 34.

      (4)  A se vedea, în special: Concluziile Consiliului Uniunii Europene și ale statelor membre reunite în cadrul Consiliului din 20 noiembrie 2015 privind îmbunătățirea răspunsului justiției penale la radicalizarea care duce la terorism și la extremism violent (14419/15); Concluziile Consiliului din 30 mai 2016 privind dezvoltarea competențelor media și a gândirii critice cu ajutorul educației și formării (9641/16); Concluziile Consiliului din 30 mai 2016 privind rolul sectorului tineretului în cadrul unei abordări integrate și transsectoriale pentru prevenirea și combaterea radicalizării violente a tinerilor (9640/16); Concluziile Consiliului și ale reprezentanților guvernelor statelor membre, reuniți în cadrul Consiliului, din 21 noiembrie 2016 privind prevenirea radicalizării care conduce la extremismul violent (14276/16); Concluziile Consiliului European din 22 și 23 iunie 2017 (EUCO 8/17); și Concluziile Consiliului din 19 iunie 2017 privind acțiunea externă a UE de combatere a terorismului (10384/17).

      (5)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).

      (6)  Decizia 2002/187/JAI a Consiliului din 28 februarie 2002 de instituire a Eurojust în scopul consolidării luptei împotriva formelor grave de criminalitate (JO L 43, 6.3.2002, p. 1).

      (7)  Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (JO L 53, 22.2.2007, p. 1).

      (8)  Regulamentul (UE) 2015/2219 al Parlamentului European și al Consiliului din 25 noiembrie 2015 privind Agenția Uniunii Europene pentru Formare în Materie de Aplicare a Legii (CEPOL) și de înlocuire și de abrogare a Deciziei 2005/681/JAI a Consiliului (JO L 319, 4.12.2015, p. 1).

      (9)  Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Prevenirea radicalizării către terorism și extremismul violent: consolidarea reacției UE”, COM (2013) 941 final, 15.1.2014.

      (10)  Decizia (2010/427/UE) a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

      (11)  Declarația Consiliului European privind combaterea terorismului, 25 martie 2004.

      (12)  Decizia C(2016) 3301 final a Comisiei din 30 mai 2016 de instituire a normelor orizontale privind crearea și funcționarea grupurilor de experți ale Comisiei.

      (13)  Articolul 17 din normele orizontale.

      (14)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

      (15)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).

      (16)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).


title: 2014/823/UE: Decizia Parlamentului European din 23 octombrie 2014 privind închiderea conturilor Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2012

text:
               21.11.2014

               RO

               Jurnalul Oficial al Uniunii Europene

               L 334/93

         DECIZIA PARLAMENTULUI EUROPEAN
   din 23 octombrie 2014
   privind închiderea conturilor Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2012

      (2014/823/UE)

   PARLAMENTUL EUROPEAN,

               —

               având în vedere conturile anuale ale Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2012,

               —

               având în vedere Raportul Curții de Conturi privind conturile anuale ale Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2012, însoțit de răspunsurile Oficiului (1),

               —

               având în vedere Recomandarea Consiliului din 18 februarie 2014 (05849/2014 — C7-0054/2014),

               —

               având în vedere decizia sa din data de 3 aprilie 2014 (2) de amânare a deciziei de descărcare de gestiune pentru exercițiul financiar 2012, precum și rezoluția care o însoțește,

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 208,

               —

               având în vedere Regulamentul (CE) nr. 1211/2009 al Parlamentului European și al Consiliului din 25 noiembrie 2009 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Oficiului (5), în special articolul 13,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind Regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (7), în special articolul 108,

               —

               având în vedere articolul 94 și anexa V la Regulamentul său de procedură,

               —

               având în vedere al doilea raport al Comisiei pentru control bugetar (A8-0011/2014),

               1.

               aprobă închiderea conturilor Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2012;

               2.

               încredințează Președintelui sarcina de a transmite prezenta decizie Comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 365, 13.12.2013, p. 9.

      (2)  JO L 266, 5.9.2014, p. 353.

      (3)  JO L 248, 16.9.2002, p. 1.

      (4)  JO L 298, 26.10.2012, p. 1.

      (5)  JO L 337, 18.12.2009, p. 1.

      (6)  JO L 357, 31.12.2002, p. 72.

      (7)  JO L 328, 7.12.2013, p. 42.